**สนข. เปิดเวทีรับฟังความคิดเห็นชาวอยุธยา**

**พัฒนา TOD พลิกโฉมเศรษฐกิจ ขับเคลื่อนการท่องเที่ยวเมืองมรดกโลก**

วันนี้ (10 สิงหาคม 2563) เวลา 09.00 น. ณ ห้องประชุมเอสเพรซโซ่ โรงแรม เดอะ คาวาลิ คาซ่า  
รีสอร์ท อ.พระนครศรีอยุธยา จ.พระนครศรีอยุธยา

**นายเริงศักดิ์ ทองสม** ผู้อำนวยการกองพัฒนาระบบการขนส่งและจราจร สำนักงานนโยบาย  
และแผนการขนส่งและจราจร (สนข.) กล่าวว่าการสัมมนาเพื่อเผยแพร่ข้อมูลโครงการและการมีส่วนร่วม  
ของประชาชนในวันนี้ เป็นการสัมมนาเพื่อสรุปผลการศึกษาในพื้นที่เมืองต้นแบบ จังหวัดพระนครศรีอยุธยา โครงการศึกษาพัฒนาเมืองกับระบบโครงสร้างพื้นฐานด้านคมนาคมขนส่ง “TOD คมนาคม สร้างเมือง   
เมืองสร้างสุข สุขสร้างได้”

ประเทศไทยลงทุนพัฒนาโครงสร้างพื้นฐานด้านคมนาคมขนส่ง โดยเฉพาะระบบรางให้เป็น  
โครงข่ายหลักในการเดินทางและขนส่งของประเทศ ซี่งการเปลี่ยนแปลงโครงสร้างพื้นฐานด้านคมนาคมดังกล่าว ทำให้เกิดโอกาสการพัฒนาพื้นที่โดยรอบจุดเปลี่ยนถ่าย (Transit) หรือสถานีขนส่งมวลชน   
โดยสำนักงานนโยบายและแผนการขนส่งและจราจร (สนข.) ได้ทำการสำรวจและศึกษาพื้นที่ที่มีศักยภาพ  
ที่สามารถพัฒนาตามแนวคิด TOD เพื่อจัดทำแผนแม่บทการพัฒนาเมืองกับระบบโครงสร้างพื้นฐาน  
ด้านคมนาคมขนส่งทั่วประเทศ พบว่า โครงข่ายระบบรถไฟทางคู่และรถไฟความเร็วสูงกว่า 800 สถานี  
ทั่วประเทศ มีพื้นที่โดยรอบสถานีที่มีศักยภาพในการพัฒนา TOD กว่า 170 แห่ง (ไม่รวมในเขตกรุงเทพฯ ปริมณฑล และองค์กรปกครองส่วนท้องถิ่นต่างๆ ที่มีการดำเนินการพัฒนาระบบขนส่งมวลชนแล้ว)

จังหวัดพระนครศรีอยุธยาเป็นอีกพื้นที่หนึ่งที่มีศักยภาพและความพร้อมในการพัฒนาเป็น   
“เมืองมรดกล้ำค่า แหล่งอุตสาหกรรมชั้นนำ อู่ข้าวอู่น้ำของประเทศ” สอดคล้องกับนโยบาย ยุทธศาสตร์   
และแผนการพัฒนา ทั้งในระดับชาติ ระดับภูมิภาค และระดับจังหวัด ส่งผลให้จังหวัดพระนครศรีอยุธยาเป็น  
1 ใน 3 เมืองที่ได้รับคัดเลือกเป็นเมืองต้นแบบการพัฒนา TOD และสถานีรถไฟอยุธยา  
ได้รับคัดเลือกเป็นตัวแทน TOD ประเภทศูนย์กลางเมือง (Urban Center: UC) จากกลุ่มแนวเส้นทาง  
รถไฟสายเหนือ ด้วยบทบาทความสำคัญของสถานีรถไฟความเร็วสูงและพื้นที่ในรัศมี 500 เมตรโดยรอบสถานีเป็นพื้นที่ที่มีศักยภาพในการใช้ประโยชน์ที่ดินประเภทส่งเสริมการพัฒนาเมือง

ทั้งนี้ หากไม่มีการพัฒนา TOD จะก่อให้เกิดปัญหาการขยายตัวของเมืองอย่างกระจัดกระจาย  
(Urban Sprawl) เนื่องจากขาดการวางแผนพัฒนาเมืองที่ดี การใช้ประโยชน์พื้นที่ไม่เต็มประสิทธิภาพ   
เช่น ปล่อยทิ้งพื้นที่ที่มีศักยภาพเป็นพื้นที่ตาบอด หรือพัฒนาพื้นที่รอบศูนย์คมนาคมขนส่งเบาบางกว่าที่ควรจะเป็น ทำให้เมืองขาดความกระชับ ขาดการพัฒนาโครงข่ายคมนาคมขนส่งที่เชื่อมโยงกับพื้นที่โดยรอบ  
และโครงข่ายรองรับการขยายตัวของเมืองในอนาคต สภาพจราจรหนาแน่นและใช้ยานพาหนะส่วนบุคคลมากกว่าระบบขนส่งสาธารณะ ขาดระบบสาธารณูปโภคและสาธารณูปการเพื่อรองรับการขยายตัวของเมือง

ขาดสภาพแวดล้อมที่เอื้อต่อการเดินทางที่ไม่ใช้เครื่องยนต์ ทั้งทางเท้า ทางจักรยาน และพื้นที่สีเขียว   
เกิดปัญหามลภาวะในเมืองและคุณภาพชีวิตของคนเมืองลดลง แต่หากมีการพัฒนาพื้นที่ตามหลักการ TOD   
จะทำให้เกิดการใช้ประโยชน์ที่ดินอย่างเต็มศักยภาพ มีประสิทธิภาพ และมีความหลากหลาย มีระบบโครงข่ายคมนาคมขนส่งเชื่อมโยงพื้นที่ชุมชนเดิมและชุมชนใหม่ มีโครงข่ายพื้นที่สีเขียว ทางเท้า และทางจักรยานเชื่อมโยงพื้นที่สาธารณะ และการเดินทางภายในเมือง เปิดโอกาสทางเศรษฐกิจให้กับพื้นที่โดยรอบสถานี  
TOD อยุธยา ได้แก่ การท่องเที่ยวเชิงประวัติศาสตร์และวัฒนธรรม ที่พักอาศัยระยะยาว

วิสัยทัศน์การพัฒนา TOD พระนครศรีอยุธยา คือ “City of Word-Class Tourism with Mobility of people” เมืองท่องเที่ยวมรดกโลกที่ขับเคลื่อนด้วยระบบขนส่งมวลชนที่มีประสิทธิภาพสูง   
ศูนย์กลางด้านโครงข่ายระบบคมนาคมขนส่งทั้งในระดับจังหวัดและระดับภูมิภาค ศูนย์รวมแหล่งให้บริการพาณิชยกรรมระดับเมืองและสิ่งอำนวยความสะดวกในวิถีชีวิต ศูนย์การค้าและบริการ เมืองน่าอยู่อาศัยชั้นดี   
และเมืองที่พักระยะยาวสำหรับชาวต่างชาติ

ทั้งนี้แนวคิดการพัฒนาพื้นที่โดยรอบสถานีรถไฟอยุธยา มุ่งส่งเสริมให้เกิดการเชื่อมต่อระหว่างสถานีรถไฟความเร็วสูง เพื่อพัฒนาพื้นที่ “เมืองท่องเที่ยวเชิงประวัติศาสตร์และวัฒนธรรมระดับโลก” มีการใช้ประโยชน์ที่ดินผสมผสานและสร้างสรรค์กิจกรรมภายในเมืองที่เป็นเอกลักษณ์ เชื่อมโยงระหว่างพื้นที่เกาะเมือง และฝั่งสถานีรถไฟด้วยสะพานทางเดินข้ามแม่น้ำ ท่าเรือข้ามฟาก และระบบขนส่งมวลชนรอง (Feeder) เชื่อมพื้นที่สาธารณะภายในเมืองด้วยโครงข่ายพื้นที่สีเขียว ทางจักรยาน ทางเท้า และทางยกระดับ วางแผน  
และบริหารจัดการด้วยความยืดหยุ่นและรองรับการพัฒนาในอนาคต

สนข. ได้เปิดเวทีการสัมมนาเพื่อรับฟังความคิดเห็นของภาคเอกชนในลักษณะเดียวกันนี้ในเมืองต้นแบบ 3 จังหวัด ได้แก่ จังหวัดขอนแก่น จังหวัดพระนครศรีอยุธยา และจังหวัดชลบุรี โดยการสัมมนาครั้งต่อไปที่จังหวัดชลบุรี กำหนดจัดในวันที่ 14 สิงหาคม 2563 ทั้งนี้สามารถศึกษารายละเอียดเพิ่มเติมได้ที่ [www.thailandtod.com](http://www.thailandtod.com)

สอบรายละเอียดเพื่มเติมด้านงานประชาสัมพันธ์กรุณาติดต่อ

คุณปวริศา รอดพงษา เจ้าหน้าที่ด้านงานประชาสัมพันธ์ โทรศัพท์ 099-445-3965